
	Σεφέρης – Αβέρωφ

Η ρήξη

του Γιώργου Γεωργή

στο Σπίτι της Κύπρου

Την Παρασκευή 10 Μαΐου 2019 και ώρα 19:00, το Σπίτι της Κύπρου και οι Εκδόσεις Καστανιώτη, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας θα παρουσιάσουν, στο Σπίτι της Κύπρου, Ξενοφώντος 2Α Σύνταγμα, το βιβλίο του Καθηγητή και πρώην Πρέσβη της Κυπριακής Δημοκρατίας, κ. Γιώργου Γεωργή, «Σεφέρης – Αβέρωφ. Η ρήξη».

Χαιρετισμό θα απευθύνει ο Πρέσβης της Κυπριακής Δημοκρατίας, κ. Κυριάκος Κενεβέζος.

Για το βιβλίο θα μιλήσουν ο Καθηγητής Διεθνών Σχέσεων και Εξωτερικής Πολιτικής Πανεπιστημίου Πειραιά, κ. Νικόλαος Κοτζιάς και ο Νομικός, δρ Κύπρος Χρυσοστομίδης.

Η φιλία και συνεργασία του Ευάγγελου Αβέρωφ και του Γιώργου Σεφέρη δοκιμάστηκε στα τέλη του 1958 και τις αρχές του 1959 λόγω της διαφωνίας τους στις επιλογές και την πορεία λύσης του Κυπριακού, με αποτέλεσμα τον αποκλεισμό του Γιώργου Σεφέρη, Πρεσβευτή στο Λονδίνο, από τις συνομιλίες της Ζυρίχης. Οι δύο άνδρες αντάλλαξαν μερικές επιστολές ενώ στη διένεξη επενέβησαν ο Κωνσταντίνος και η Ιωάννα Τσάτσου. Ακολούθησε μια μακρά περίοδος ψυχρότητας χωρίς ποτέ οι σχέσεις τους να αποκατασταθούν. Στην περίοδο που ο Ευάγγελος Αβέρωφ ήταν Υπουργός Εξωτερικών στην κυβέρνηση Καραμανλή, ο Σεφέρης υπηρέτησε αρχικά ως Διευθυντής στη Β´ Πολιτική Διεύθυνση του Υπουργείου Εξωτερικών το 1956-1957 και ως Πρεσβευτής της Ελλάδας στο Λονδίνο από το 1957 ως το 1962. Τις εμπειρίες και τις διαφωνίες του καταγράφει στα ημερολόγιά του και στην αλληλογραφία του. Καταλογίζει λανθασμένες επιλογές και επιπολαιότητα στον Ευάγγελο Αβέρωφ ενώ εκτιμά τις θέσεις και τη στάση του Κωνσταντίνου Καραμανλή. Το βιβλίο διαλύει πολλούς από τους μύθους γύρω από τη λύση του Κυπριακού και ανατρέπει παραδεδομένες εκδοχές και σκοπιμότητες, καταδεικνύοντας ταυτόχρονα τη σοβαρότητα, τη συνέπεια, την ευθυκρισία και τη διορατικότητα του Σεφέρη, που επιβεβαιώθηκε πολλές φορές στα χρόνια που ακολούθησαν. Δεν ήταν μόνο ένας μεγάλος ποιητής αλλά και ένας σπουδαίος διπλωμάτης.

